Pizza

La pizza est un fricot tch'est un pliat d'pâte auve dé tchi sus - dé couôteunme, d'la tonmate épis du fronmage, d's olives, des hèrbes ou autcheune aut' chose.

 Histouaithe 

L'originne d'la pizza est êdgéthée dans la bliâse du pâssé. Ch'est cèrtain qu'lé mangi a 'té sèrvi sus du pain d'pis les touos vièrs temps, mais la rêunnion d'la tonmate et la boulangu'thie en Ûrope avait à attendre l'întroduction d'la tonmate du Nouvieau Monde.

Les Vièrs Romains soulaient graie des ronds d'pâte atout d'tchi d'ssus, mais nou dit qu'lé mot pizza appathut pouor la preunmié fais dans des dotchuments au dgiêxième siècl'ye. I' sembl'ye qu'la pizza 'tait tout sîmpliément du pliat pain, un couôsîn du pain pitta qu'nou mange acouo en Grêce. Y'en a tchi disent qu'les mots pizza et pitta veinnent d'la même réchinne, mais ch'n'est pon tout l'monde tchi sont d'avis sus l'originne.

L'originne d'la pizza Mèrdgitte est bein connue. Quand la Reine Mèrdgitte d'Italie vîsitit Napl'yes en mil huit chent huiptante-neuf, un couque d'là-bas griyit eune nouvelle pizza patriotique s'lon la couleu Italienne: des tonmates pouor lé rouoge, du fronmage mozzarella pouor lé blianc, et du basilic pouor lé vèrt.

D'pis chu temps-là, la pizza a crouaîsi l'ochéan, a tchilyi d'l'ananas pouor la pizza Hawaïenne, a ramâssé du pînment pouor la pizza Texanne-Mexitchaine, et a 'té fricachie en Êcosse auve des frites.

Category:Mangi